VDS Sklep Pdp 1370/99
Sodna praksa Višjega delovnega in socialnega sodišča, 1999-11-11

Oddelek za individualne in kolektivne delovne spore

izvenzakonska skupnost - plačilo sodne takse

Iz določil zakona o sodnih taksah in delovnopravne zakonodaje ne izhaja, da bi bila izvenzakonska skupnost izenačena z zakonsko zvezo, zato sodišče pri odločanju o oprostitvi plačila sodnih taks ne more upoštevati dohodkov tožničinega zunajzakonskega partnerja.

Pritožbi se ugodi in se izpodbijani sklep spremeni tako, da glasi: "Tožnico se oprosti plačila sodnih taks."

Z izpodbijanim sklepom je sodišče prve stopnje zavrnilo predlog tožnice za oprostitev plačila sodnih taks. Ugotovilo je, da tožnica živi skupaj z partnerjem A. ter polnoletno hčerjo in mladoletnim sinom. Na podlagi ugotovljenih podatkov o višini njenega mesečnega nadomestila plače ter partnerjeve plače je ocenilo, da zaradi plačevanja sodnih taks v tem postopku tožničino preživljanje ne bo ogroženo.

Tožnica se je pritožila zoper takšen sklep iz razloga nepopolno ugotovljenega dejanskega stanja po določilu 2. tč. 1. odst. 338. čl.

Zakona o pravdnem postopku (ZPP - Ur. l. RS, št. 26/99). Navaja, da dejansko živi skupaj z navedenim partnerjem, vendar z njim ni poročena, pri čemer takšna izvenzakonska skupnost ni stalna, premoženjsko - socialna pristna ali solidarna. Ob tem, da partner le delno prispeva k posameznim stroškom skupnega življenja, se z minimalnimi denarnimi sredstvi težko preživlja tako, da bi bilo s plačilom sodnih taks ogroženo njeno preživljanje, kot tudi preživljanje njenih otrok. Zato predlaga, da pritožbeno sodišče pritožbi ugodi in izpodbijani sklep spremeni tako, da jo oprosti plačila sodnih taks.

Po določilu 13. čl. Zakona o sodnih taksah (ZST, Ur. l. RS, št. 1/90 - 50/98) sodišče v celoti ali deloma oprosti plačila taks stranko, če bi bila s takšnim plačilom občutno zmanjšana sredstva, s katerimi se preživlja sama ali se preživljanjo njeni družinski člani. Sklep o oprostitvi izda sodišče na podlagi potrdila o premoženjskem stanju pristojnega upravnega organa, iz katerega morajo biti razvidne obveznosti iz naslova dohodnine, potrdila o svojih dohodkih in dohodkih družinskih članov, kot tudi potrdila o premoženjskem stanju.

Po določilu 168. čl. ZPP sodišče oprosti plačila stroškov postopka stranko, ki po svojem splošnem premoženjskem stanju ne zmore teh stroškov brez škode za nujno preživljanje sebe in svoje družine.

Sodišče lahko oprosti stranko samo plačila taks, če bi bila s plačilom taks občutno zmanjšana sredstva, s katerimi se preživlja ali se preživljajo njeni družinski člani.

Pritožbeno sodišče je ugotovilo, da je sodišče prve stopnje odločilo o predlogu za oprostitev plačila sodnih taks na podlagi dokazil, ki jih je predložila tožnica in pri denarnih prejemkih upoštevalo tudi dohodke izvenzakonskega partnerja, kot stalnega družinskega člana. To pa ni pravilno, saj navedeni partner ni tožničin zakonec, pri čemer tako iz določil ZOT, kot tudi iz določil ostalih delovnopravnih predpisih ne izhaja, da je izvenzakonska skupnost izenačena z zakonsko zvezo. Zato se njegovi dohodki (tudi, če utegne delno prispevati denarna sredstva k skupnemu življenju) ne morejo upoštevati pri ugotavljanju tožničinega premoženjskega stanja in stroškov za njeno preživljanje, kot tudi za preživljanje njenih otrok. Ker iz izvedenih dokazov izhaja, da kot brezposelna oseba prejema mesečno denarno nadomestilo v višini 38.578,90 SIT, v družinski skupnosti pa mora očitno vzdrževati nezaposleno hčer in šoloobveznega sina, ni pa nadalje dokazano, da bi imela morebitne premoženjske koristi od nepremičnin, gre pri navedenem za obstoj takšnih dejstev, ki očitno opredeljujejo slab premoženjski položaj tožnice, zaradi česar bi tudi plačilo sorazmerno nizkega zneska sodnih taks v tem postopku lahko ogrozilo njeno preživljanje in preživljanje njenih otrok. Iz tega razloga je predlog, da se jo v tem postopku oprosti plačila sodnih taks, v celoti utemeljen.

Sodišče prve stopnje je tako zmotno uporabilo materialno pravo, ko je po izvedenih dokazih odločilo, da se tožnico ne oprosti plačila sodnih taks. Zato je pritožbeno sodišče ugodilo pritožbi in v skladu z določilom 3. tč. 365. čl. ZPP izpodbijani sklep spremenilo tako, da je tožnico oprostilo plačila sodnih taks v tem postopku.

ZST člen 13,  13.  ZPP člen 168,  338,  338/1,  338/1-2,  365,  365-3,  168,  338,  338/1,  338/1-2,  365,  365-3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.